सर्लाहीमा नेतृत्व चयनपछि विवाद
जिल्ला फुटबल संघ सर्लाहीको नेतृत्व चयनका लागि सोमबार लालबन्दीमा भएको निर्वाचन विवादमा परेको छ । मतदान भएर परिणाम सार्वजनिक भएपछि केन्द्रीय प्रतिनिधि नै सम्पर्कविहीन भएपछि विवादित बनेको हो ।
सर्लाही — जिल्ला फुटबल संघ सर्लाहीको नेतृत्व चयनका लागि सोमबार लालबन्दीमा भएको निर्वाचन विवादमा परेको छ । मतदान भएर परिणाम सार्वजनिक भएपछि केन्द्रीय प्रतिनिधि नै सम्पर्कविहीन भएपछि विवादित बनेको हो ।१३ मतदाता रहेको संघमा अध्यक्षका प्रत्याशी ठाकुरबहादुर सुस्लिङ ९ मत ल्याई विजयी भएका थिए । अध्यक्षका अर्का प्रत्याशी राजकुमार मैनालीले ४ मत ल्याएका थिए । उपाध्यक्षमा निलविक्रम थापा, प्रेमबहादुर गोले र जयनारायण राय दनुवार निर्वाचित भए ।निर्वाचन सकिएपछि पराजित भएका मैनाली पक्षले केन्द्रीय प्रतिनिधि नभई चुनाव गराएको भन्दै वैध नहुने दाबी गरेका छन् । निर्वाचनका लागि प्रतिनिधि तोकिएका एन्फा केन्द्रीय सदस्य प्रल्हाद साह चुनाव गराउन निर्देशन दिएर पनि अनपुस्थित रहेपछि विवादित बन्यो ।संघका महासचिव अर्जुन चौधरीले केन्द्रीय प्रतिनिधिले ‘मतदान सुरु गर्नू आइपुग्छु’ भनेपछि कार्यक्रम अघि बढाएको बताए । ‘सबै प्रक्रिया पुर्‍याएर मतदान सम्पन्न भएर परिणाम सार्वजनिक भइसकेपछि पनि केन्द्रीय प्रतिनिधि आइपुग्नुभएन,’ उनले भने, ‘आउँदै छु भन्नुभएको थियो, पछि मोबाइल नै स्वीचअफ गरेर सम्पर्कविहीन हुनुभयो ।’आफूअनुकूल परिणाम नआएपछि प्रतिनिधि नै अनुपस्थित भएर निर्वाचनलाई अवैध बनाउने प्रयास गरेको संस्थापन पक्षको रहेको छ । संघका निवर्तमान कार्यवाहक अध्यक्ष गणेश थापाले केन्द्रीय प्रतिनिधिसँग फोनमा कुरा भएर जिम्मेवार पदाधिकारीले गराएको चुनाव अवैध बनाउन चलखेल भइरहेको बताए ।‘मतदानबाट नेतृत्व चयन भइसकेको छ,’ उनले भने, ‘यसलाई अवैध बनाउने प्रयास गर्नु गलत हो । सबैजना मतदानमा सहभागी छन् । केन्द्रीय प्रतिनिधिको कार्यशैली र त्यसैलाई विवादको चुरो बनाइनु हुँदैन ।’ उनले खेलक्षेत्र अनुशासनको जग भएकाले त्यसलाई कायम राख्नुपर्ने बताए । शनिबारका लागि तोकिएको निर्वाचन सर्बसम्मत नेतृत्व चयन गर्ने प्रयासमा समय गुज्रिएपछि त्यस दिन संभव भएको थिएन । त्यसैले निर्वाचन सोमबारलाई तोकिएको थियो ।भक्तपुरमा ‘गोप्य’ चुनावकाठमाडौं– भक्तपुर जिल्ला फुटबल संघका अध्यक्ष गौतम सुजाखुले कागजी रूपमा गोप्य चुनाव गराएको आरोप लागेको छ ।‘आसन्न अधिवेशनको कुरा गर्दा अध्यक्ष (गौतम सुजाखु) ले जिल्ला संघको चुनाव भइसकेको बताए । हामीलाई कुनै जानकारी नदिई चुनाव गरेछन् भन्ने लाग्यो तर एन्फामा सम्पर्क गर्दा अधिवेशनका लागि स्विकृति नै नलिएको पत्तो लाग्यो,’ भक्तपुर फुटबल विकास समाजका अध्यक्ष अशिमजंग कार्कीले भने, ‘सदस्य क्लबहरूलाई सूचना नै नदिई गोप्य रूपमा चुनाव गर्न लाग्यो भनी चार दिनअघि एन्फामा निवेदन दिएका छौं ।’ पछिल्लोपल्टको जिल्ला लिग च्याम्पियनसमेत रहेको कार्की नेतृत्वको टिमको उजुरीमा एन्फाले सोमबारसम्म कुनै कारबाही गरेको छैन ।राष्ट्रिय टिमबाट समेत खेलिसकेका कार्कीको टिमलाई समूहलाई मात्र होइन, अध्यक्ष सुजाखुले जिल्ला संघका धेरै सदस्यलाई अधिवेशनबारे सूचना नदिएको आरोप लागेको छ । ‘सुजाखुले १५ वर्षयता एक्लौटी रूपमा जिल्ला संघ चलाइरहेका छन् । विकासको कुनै काम गरेका छैनन् । बार्षिक एकपल्ट १० हजार रुपैयाँ पुरस्कारको लिगमै जिल्लाको फुटबल सीमित छ । त्यसैले सक्रिय क्लबलाई पन्छाएर उनले नै फेरि अध्यक्ष बन्न कागजी चुनाव गराउन खोजेका छन्,’ कार्यसमितिकै एक पदाधिकारीले भने । गत वैशाखमा सम्पन्न जिल्ला लिगमा आठ टिमले प्रतिस्पर्धा गरेका थिए । तर जिल्ला संघले एन्फामा पेश गरेको प्रतिवेदनमा १० क्लबले लिग खेलेको उल्लेख छ । ‘कति क्लबले लिग खेल्यो, यकिन भन्न सक्दिनँ तर अधिवेशनका लागि २९ वटै क्लब योग्य छन्,’ अध्यक्ष सुजाखुले भने, ‘अधिवेशनको प्रक्रिया पूरा भइसक्यो । सबै सहमति भइसक्यो । केही साथीहरू जिल्लाबाहिर रहेकाले प्रक्रिया पुर्‍याउन मात्र बाँकी छ ।’ तारा खेलकुद मण्डलका अध्यक्षसमेत रहेका सुजाखुले भने, ‘हामीले सबैलाई जानकारी गराएका छौं । केही क्लब छुट्यो पनि होला । सबै नियममा गयो भने नेपालमा कुनै पनि संघ चल्दैन, काम गर्न सजिलो हुने तरिकाले गइरहेका छौं ।’